Szám: P/12/2019/4

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2019. január 31-i, a Megyeháza Zrínyi Miklós termében tartott együttes üléséről.

**Jelen vannak**: a mellékelt jelenléti ívek szerint

**Napirend tárgyalása:**

**2. Rendelet-tervezet a Zala Megyei Önkormányzat 2018. évi költségvetésének módosítására.**

**Fodor Márk**:Felkéri Hellerné Vizsy Ritát az előterjesztés szóbeli kiegészítésére.

**Hellerné Vizsy Rita**: A 2018. évi költségvetés a 2019. évi állami támogatás előlegével, működési bevételekkel, időközi választásra kapott bevétellel került módosításra.

Ezen kívül pályázatokat érintő előirányzat módosításokra került sor, amelyek többletkiadással nem járnak. A módosítások után a költségvetés főösszege 860.664 e Ft-ra változik.

**Fodor Márk**: Megkérdezi a bizottsági tagokat, hogy van-e észrevétel, illetve kérdés a napirendi ponttal kapcsolatban.

**Zakó László**:Az önkormányzati foglalkoztatási jogviszonyban álló tisztségviselők, a hivatali köztisztviselők és munkavállalók bankszámla költségtérítésének összege mi alapján került meghatározásra?

**Dr. Mester László**:A bankszámla költségtérítést nem a 2018. évi költségvetés módosítása, hanem a 2019. évi költségvetési rendelet tartalmazza, mely a következő napirend lesz majd.

**Hellerné Vizsy Rita**:A bankszámla költségtérítés a Magyarország 2019. évi központi költségvetéséről, valamint a közszolgálati tisztviselőkről szóló törvényben foglaltak alapján került megállapításra.

**3/2018. (I.31.) TB számú határozat**

*A Zala Megyei Közgyűlés Térségfejlesztési Bizottsága a „Rendelet-tervezet a Zala Megyei Önkormányzat 2018. évi költségvetésének módosítására.” című napirendi pontot 8 igen szavazattal egyhangúlag elfogadta.*

**3/2019. (I.31.) PB számú határozat**

*A Zala Megyei Közgyűlés Pénzügyi Bizottsága a „Rendelet-tervezet a Zala Megyei Önkormányzat 2018. évi költségvetésének módosítására.” című napirendi pontot 4 igen szavazattal egyhangúlag elfogadta.*

**3. Rendelet-tervezet a Zala Megyei Önkormányzat 2019. évi költségvetéséről.**

**Fodor Márk**: Felkéri Hellerné Vizsy Ritát az előterjesztés szóbeli kiegészítésére.

**Hellerné Vizsy Rita**: A rendelet-tervezetben a kiadások és bevételek főösszege 724.024 e Ft-ban került meghatározásra. A 2018. évi költségvetés eredeti főösszege 702.882 e Ft volt, ami a módosítások során 860.664 e Ft-ra változott. A különbség nagy része a pályázatokból adódik. Az állami támogatás összege változatlan. A személyi kiadásoknál a köztisztviselői alapilletmény nem változott, a dologi kiadások nagy részét a folyamatban lévő pályázatok teszik ki. Általános tartalékra 15.000 e Ft-ot terveztünk.

Adósságot keletkeztető ügylettel nem számolunk, erről szól a határozati javaslat is. A többéves kihatással járó döntések között szerepelnek a pályázatok évenkénti kiadásai és a kitüntető címekről, díjakról szóló rendelet kiadási tételei.

**Fodor Márk**: Megkérdezi a bizottságok tagjait, hogy van-e észrevétel, illetve kérdés a napirendi ponttal kapcsolatban.

**Zakó László**: Az előterjesztésben szerepel, hogy a közgyűlés felhatalmazza elnökét két közgyűlés közötti időszakban pályázat benyújtására. Mi történik akkor, ha a Közgyűlés a pályázat benyújtását utólag nem hagyja jóvá? Kérdezi továbbá, hogy van-e az Önkormányzatnak az előterjesztésben kifejtett behajthatatlan követelése?

**Dr. Mester László**: A pályázati benyújtási határidők szorosak, ez indokolja a rendeleti felhatalmazást. Ha a testület nem hagyja jóvá az adott pályázat benyújtását, ebben az esetben visszavonásra kerül majd a pályázat. A regisztrációs díjhoz kötött pályázatok esetében a regisztrációs díjat elvesztené az Önkormányzat, de kevés az ilyen pályázat.

Az Önkormányzatnak nincs behajthatatlan követelése. A megyei önkormányzatok konszolidációját megelőző időszakban az Önkormányzat a dolgozók részére nyújtott lakáscélú munkáltatói kölcsönöket. Két volt múzeumi dolgozót többször is fel kellet szólítani a 2018-as évben, mert a törlesztési kötelezettségüknek nem tettek eleget, de végül befizették a hátralékukat.

**Fodor Márk**:A költségvetésben szereplő pályázatok finanszírozása biztosított?

**Dr. Mester László**:A pályázatok 2019. évi kiadásai szerepelnek a költségvetési rendeletben. A további évek kiadásai a többéves kihatással járó döntésekből származó kötelezettségekről szóló mellékletben találhatóak.

**Fodor Márk**:Megkéri a Térségfejlesztési Bizottság tagjait, hogy szavazzanak arról, javasolják-e az előterjesztés Közgyűlés előtti megtárgyalását.

**4/2019. (I.31.) TB számú határozat**

*A Zala Megyei Közgyűlés Térségfejlesztési Bizottsága a „Rendelet-tervezet a Zala Megyei Önkormányzat 2019. évi költségvetéséről.” című előterjesztés Közgyűlés előtti tárgyalását 8 igen szavazattal egyhangúlag javasolja.*

**Zakó László**:Megkéri a Pénzügyi Bizottság tagjait, hogy szavazzanak arról, javasolják-e az előterjesztés Közgyűlés előtti megtárgyalását.

**4/2019. (I.31.) PB számú határozat**

*A Zala Megyei Közgyűlés Pénzügyi Bizottsága a „Rendelet-tervezet a Zala Megyei Önkormányzat 2019. évi költségvetéséről.” című előterjesztés Közgyűlés előtti tárgyalását 4 igen szavazattal egyhangúlag javasolja.*

**4. A Zala Megyei Területfejlesztési Ügynökség Közhasznú Nonprofit Kft. 2019. évi üzleti tervének elfogadása.**

**Fodor Márk**: Kérdezi, hogy kívánja-e valaki szóban kiegészíteni az előterjesztést.

**Dr. Mester László**:Bali Úr külföldön tartózkodik, és felhatalmazott arra, hogy szóban ismertessem az előterjesztésben foglaltakat. Az üzleti terv váza a TOP pályázatok megvalósítására épül. A Foglalkoztatási Paktum pályázat 2021. június 30-ig tart, amelyben a Kft., mint konzorciumi partner vesz részt. A 6 db TOP kerékpárút-fejlesztési pályázat 2019. június 30-ig tart, amelyek projektmenedzsment feladatait a Kft. látja el. Ezen felül a szokásos működési kiadások kerültek beépítésre az üzleti tervbe.

**Fodor Márk**:Az ügyvezető díjazása 2019. december 31-ig került meghatározásra az előterjesztésben. Tekintve a Közgyűlések időpontjait, nem lenne-e célszerű 2020. január 31-ig megállapítani a díjazást?

**Dr. Mester László**:Az ügyvezető díjazásának a fedezetét az Önkormányzat biztosítja támogatásként a költségvetéséből. Mivel a költségvetési rendelet 2019. évre szól, ezért szerepel a 2019. december 31-i dátum az előterjesztésben.

**5/2019. (I.31.) TB számú határozat**

*A Zala Megyei Közgyűlés Térségfejlesztési Bizottsága „A Zala Megyei Területfejlesztési Ügynökség Közhasznú Nonprofit Kft. 2019. évi üzleti tervének elfogadása.” című napirendi pontot 8 igen szavazattal egyhangúlag elfogadta.*

**5/2019. (I.31.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Területfejlesztési Ügynökség Közhasznú Nonprofit Kft. 2019. évi üzleti tervének elfogadása.” című napirendi pontot 4 igen szavazattal egyhangúlag elfogadta.*

**5. A Zala Megyei Önkormányzat által benyújtott pályázat jóváhagyása.**

**Fodor Márk**:Kérdezi, hogy a Hivatal részéről kívánja-e valaki szóban kiegészíteni az előterjesztést.

**Dr. Mester László**:A Bethlen Gábor Alap pályázatára az Önkormányzat 2 millió Ft összköltségvetésű pályázatot nyújtott be, a projekt időtartama 2019. április 1-től november 20-ig tart. A pályázat célterülete az előterjesztésben olvasható.

**Fodor Márk**: „A Végvidék nem alkuszik” címet Zala vagy Kovászna megye javasolta?

**Dr. Mester László**: A pályázat címét közösen hagytuk jóvá.

**Zakó László**:A pályázat címe harcos álláspontot tükröz. Nem is tudja, milyen irányba gondolkodjon, amikor ilyen címet olvas. Kérdezi, hogy az Önkormányzat által vállalt reprezentációs adó, mekkora összeget tesz ki.

**Pácsonyi Imre**:Az a korosztály, aki még emlékszik a Delfin könyvekre, ott is volt ilyen című kötet. Praktikus oka van a címválasztásnak. A kinti magyarság ilyen címmel indít programsorozatot, amelyhez bekapcsolódnánk.

**Dr. Laki Tamás**:A pályázatban 400-500 eFt az étkezési költség, amelynek kb. a fele az adóteher. A reprezentációs adó is elszámolható lehet a pályázat végrehajtása során.

**6/2019. (I.31.) TB számú határozat**

*A Zala Megyei Közgyűlés Térségfejlesztési Bizottsága „A Zala Megyei Önkormányzat által benyújtott pályázat jóváhagyása.” című napirendi pontot 8 igen szavazattal egyhangúlag elfogadta.*

**6/2019. (I.31.) PB számú határozat**

*A Zala Megyei Közgyűlés Pénzügyi Bizottsága „A Zala Megyei Önkormányzat által benyújtott pályázat jóváhagyása.” című napirendi pontot 4 igen szavazattal egyhangúlag elfogadta.*

**6. Tájékoztató a Zala Megyei Önkormányzati Hivatal által elvégzett feladatokról.**

**Fodor Márk**: Kérdezi, hogy a Hivatal részéről kívánja-e valaki szóban kiegészíteni az előterjesztést.

**Dr. Mester László**:Éves kötelezettség a beszámoló elkészítése, amely szakterületenkénti bontásban tartalmazza az elvégzett feladatokat. Az elkészített anyag a folyamatban lévő pályázatokról is tájékoztatást nyújt.

**Fodor Márk**: Megkérdezi a bizottsági tagokat, hogy van-e észrevétel, illetve kérdés a napirendi ponttal kapcsolatban.

**Zakó László**:Kérdezi, hogy mik a tapasztalatok a bevezetésre került ASP rendszerrel kapcsolatban. Az anyagban olvasható, hogy a zalavári épület helyt ad a hévízi orosz egyházközség szertartásainak, hogy alakult ki ez a kapcsolat? A szlovén-magyar Monitoring Bizottság márciusi ülésén 5, majd novemberben 8 projektet utasított el, mi volt ennek az oka?

**Dr. Mester László**:Utolsó körben csatlakoztunk az ASP rendszerhez, a pénzügyi, az iktatás és ingatlan kataszter modulhoz. A Magyar Államkincstár a kollégák felkészítését elvégezte. A korábban használt OrganP rendszerhez viszonyítva több adatot igényel az új rendszer, több időt vesz igénybe a használata, melynek napi használatát a munkatársaknak még meg kell szokniuk.

A szlovén-magyar Monitoring Bizottság ülésein elnök Úr is részt vesz. Az IH külső értékelőt kér fel a pályázatok értékelésére. A Bizottság tagjai csupán a pontozást látják, a minimum pontszám alatti pályázatokra nem lehet más döntést hozni, mint elutasítást. A szóban forgó pályázatok pontszámai nem érték el a minimális pontértékét.

**Pácsonyi Imre**:A hévízi orosz egyházközségre vonatkozó kérdéssel kapcsolatban elmondta, hogy a szertartások a Szent István kápolnát érintik. A katolikus hívek ritkán használják az épületet. Tekintettel a Cirill és Metód örökségre számukra kultikus a hely. Ideiglenes ikonosztázt állítottak fel, amelyet kifejezetten katolikus rendezvény esetén el lehet távolítani. Ez egy gesztus a részünkről, amely engedélyezésével nem rontjuk a kápolna megítélését.

**Zakó László**: Hévíz is helyt adott nekik, onnan kitették őket?

**Pácsonyi Imre**:Ismét hangsúlyozta, hogy ennek az az oka, hogy Zalavár fontos kultikus helye az ortodox vallásnak, hévízi kitételről nincsenek információk.

**7/2019. (I.31.) TB számú határozat**

*A Zala Megyei Közgyűlés Térségfejlesztési Bizottsága a „Tájékoztató a Zala Megyei Önkormányzati Hivatal által elvégzett feladatokról.” című napirendi pontot 8 igen szavazattal egyhangúlag elfogadta.*

**7/2019. (I.31.) PB számú határozat**

*A Zala Megyei Közgyűlés Pénzügyi Bizottsága a „Tájékoztató a Zala Megyei Önkormányzati Hivatal által elvégzett feladatokról.” című napirendi pontot 4 igen szavazattal egyhangúlag elfogadta.*

**7. A 272/2014. (XI. 5.) Korm. rendelet 65. § (1a) bekezdése szerinti döntés meghozatala.**

**Fodor Márk**: Kérdezi, hogy a Hivatal részéről kívánja-e valaki szóban kiegészíteni az előterjesztést.

**Dr. Mester László**:Kérdezi, mindenki megkapta-e a mellékletet? Két pályázat szerepel az anyagban. Zalakaros Zöld város pályázatával kapcsolatban elmondta, hogy a 2,5 mrd Ft-os keretre érkezett 6 pályázatból 5-öt már megtárgyalt a közgyűlés. Ennél a pályázatnál a vállalandó indikátorok alacsonyabbak, továbbá a pályázati keret kimerült. Zalaszentgrót szegregált városrészekre vonatkozó pályázata nem részesülhet teljes támogatásban, mert a forrás keret kimerült, de részbeni támogatás a pályázat végrehajtásához biztosított. Ezen támogatási felhívásra benyújtott pályázatok közül elutasított támogatási kérelem nem volt.

**Zakó László**:Elmondta, hogy az álláspontjuk nem változott, mivel nincs betekintési lehetőség a pályázatokba, nem tudnak részt venni a szavazásban. Kérdezi, hogy a szegregált városrész cigánytelepet jelent?

**Dr. Mester László**: A felhívás nem így fogalmazott. Bizonyos mutatók alapján minősül egy terület szegregáltnak, így nem kifejezetten cigánytelepek felszámolására irányul a pályázati felhívás.

**Fodor Márk**:Megnézte a szó jelentését az idegen szavak szótárában, és felolvasta a résztvevőknek.

**Völgyi Zoltán**:Mennyi került felhasználásraa megyei keretből?

**Dr. Mester László**:23,2 mrd Ft a megyei keret, amelyből kb. 21 mrd Ft került lekötésre. 2 mrd Ft körüli összeg vár még lekötésre. Ha valamelyik pályázatnál van 30 % alatti költségnövekmény, lehet rá támogatást igényelni az IH-tól. A megyében eddig egy ilyen kérelem került benyújtásra. Az idei évben várhatóak még közgyűlési tárgylást igénylő támogatási kérelmek.

**8/2019. (I.31.) TB számú határozat**

*A Zala Megyei Közgyűlés Térségfejlesztési Bizottsága „A 272/2014. (XI. 5.) Korm. rendelet 65. § (1a) bekezdése szerinti döntés meghozatala.” című napirendi pontot 6 igen szavazattal elfogadta. 2 fő (Völgyi Zoltán, Merencsicsné Vida Szilvia) nem vett részt a szavazásban.*

**8/2019. (I.31.) PB számú határozat**

*A Zala Megyei Közgyűlés Pénzügyi Bizottsága „A 272/2014. (XI. 5.) Korm. rendelet 65. § (1a) bekezdése szerinti döntés meghozatala.” című napirendi pontot 3 igen szavazattal elfogadta. 1 fő (Zakó László) nem vett részt a szavazásban.*

**Fodor Márk**:Az együttes ülést bezárja. A Területfejlesztési és a Pénzügyi Bizottság külön folytatja a munkát.

K.m.e.

Fodor Márk Zakó László

a Térségfejlesztési Bizottság elnöke a Pénzügyi Bizottság elnöke

Dr. Fekete Zoltán Pintér László

a Térségfejlesztési Bizottság alelnöke a Pénzügyi Bizottság alelnöke